S-274/2007

Mál þetta höfðaði lögreglustjórinn í Borgarnesi með ákæru 26. september 2007 á hendur ákærða, H-kk-þgf Þ-kk-þgf H-kk-þgf, kt. ..., Skólavegi 74 á Fáskrúðsfirði. Málið var dómtekið 10. desember sama ár.

Í ákæruskjali segir að málið sé höfðað gegn ákærða fyrir umferðarlagabrot og brot á lögum um ávana- og fíkniefni og reglugerðum settum samkvæmt þeim, en ákærða er gefið að sök „að hafa aðfaranótt föstudagsins 3. ágúst 2007, ekið bifreiðinni JT-826, sviptur ökuréttindum og ófær um að stjórna henni örugglega vegna neyslu ávana- og fíkniefna sem bönnuð eru skv. lögum um ávana- og fíkniefni eða reglugerðum skv. þeim (magn amfetamíns í blóði 150 ng/ml), frá Reykjavík áleiðis til Akureyrar, þar til á vegkafla á Borgarbraut til móts við Sandvík í Borgarbyggð þar sem lögreglan stöðvaði aksturinn, og með því að hafa haft í fórum sínum samtals 6,31 grömm af amfetamíni, sem lögregla fann eftir að pakkningar sem innhéldu efnin duttu úr buxnavasa hans eftir að hann var stöðvaður á ofangreindum tíma.

Telst þetta varða við 1. mgr. 45. gr. a og 1. mgr. 48. gr., sbr. 100. gr. umferðarlaga nr. 50/1987 með áorðnum breytingum, og 2. gr. sbr. 5. og 6. gr. laga um ávana- og fíkniefni, nr. 65/1974, sbr. lög nr. 13/1985 og lög nr. 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. umferðarlaga.“

Í matsgerð Rannsóknarstofu í lyfja- og eiturefnafræði frá 16. ágúst 2007 kemur fram að amfetamín hafi fundist í þvagi, en kannabínóíðar hafi ekki verið í mælanlegu magni. Í blóði hafi fundist amfetamín 150 ng/ml. Fram kemur að amfetamín sé ávana- og fíkniefni með örvandi verkun á miðtaugakerfið. Heimilt sé að nota það til lækninga. Styrkur þess í blóði sé við efstu mörk þess sem búast megi við eftir töku lækningalegra skammta. Amfetamín sé í flokki ávana- og fíkniefna sem óheimil séu á íslensku forráðasvæði. Ökumaður teljist því hafa verið óhæfur til þess að stjórna ökutæki örugglega þegar þvagsýni hafi verið tekið, sbr. 45. gr. a. umferðarlaga.

Fyrirkall í máli þessu var gefið út 12. nóvember 2007 og birt fyrir ákærða 26. sama mánaðar. Við þingfestingu málsins 10. desember sl. sótti ákærði ekki þing og var málið þá dómtekið að kröfu sækjanda með vísan til 1. mgr. 126. gr. laga nr. 19/1991.

Með vísan til áðurgreindrar lagagreinar þykir mega jafna útivist ákærða til játningar hans enda fer sú niðurstaða ekki í bága við gögn málsins. Brot ákærða telst því sannað og varðar það við tilgreind lagaákvæði í ákæru.

Samkvæmt sakavottorði ákærða hefur hann frá árinu 2003 hlotið sex dóma fyrir brot gegn almennum hegningarlögum, lögum um ávana- og fíkniefni og umferðarlögum. Einnig hefur ákærði tvisvar sinnum gengist undir viðurlög með lögreglustjórasátt vegna brota gegn lögum um ávana- og fíkniefni og vopnalögum. Við ákvörðun viðurlaga í þessu máli hefur áhrif dómur sem ákærði hlaut 26. apríl 2007 fyrir ölvunarakstur. Voru viðurlög ákveðin 50.000 króna sekt og svipting ökuréttar í þrjá mánuði. Þá hlaut ákærði dóm 8. desember 2003 fyrir tilraun til þjófnaðar og var refsing ákveðin þriggja mánaða fangelsi skilorðsbundið í 3 ár.

Með brotum þeim sem ákærði hefur verið sakfelldur fyrir rauf hann skilorð dómsins frá 8. desember 2003. Samkvæmt heimild í 60. gr. almennra hegningarlaga þykir rétt að láta skilorðsdóminn standa og gera ákærða refsingu sér í lagi fyrri brotin.

Refsing ákærða þykir að broti hans virtu hæfilega ákveðin 280.000 króna sekt til ríkissjóðs og komi tuttugu daga fangelsi í stað sektarinnar verði hún eigi greidd innan fjögurra vikna frá birtingu dómsins.

Þá þykir rétt, svo sem krafist er í ákæru og með vísan til 101. gr. og 102. gr. umferðarlaga nr. 50/1987, að svipta ákærða ökurétti í tvö ár frá birtingu dóms þessa að telja.

Samkvæmt 1. mgr. 165. gr. laga nr. 19/1991 um meðferð opinberra mála skal dæma ákærða til greiðslu alls sakarkostnaðar. Með vísan til framlagðs sakarkostnaðaryfirlits lögreglu dæmist ákærði til að greiða 90.533 krónur í sakarkostnað.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, H-kk-nf Þ-kk-nf H-kk-nf, greiði 280.000 króna sekt til ríkissjóðs og komi tuttugu daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í tvö ár frá birtingu dóms þessa að telja.

Ákærði greiði 90.533 krónur í sakarkostnað.

B-kk-nf B-kk-nf